9.3.2023
ET
Euroopa Liidu Teataja
L 71/1
II (Muud kui seadusandlikud aktid)
MÄÄRUSED KOMISJONI DELEGEERITUD MÄÄRUS (EL) 2023/511, 24. november 2022, millega täiendatakse Euroopa Parlamendi ja nõukogu määrust (EL) nr 575/2013 seoses regulatiivsete tehniliste standarditega, mis käsitlevad investeerimisfondide riskiga kaalutud vara arvutamist volituste kohase meetodi alusel (EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut, võttes arvesse Euroopa Parlamendi ja nõukogu 26. juuni 2013. aasta määrust (EL) nr 575/2013, mis käsitleb krediidiasutuste suhtes kohaldatavaid usaldatavusnõudeid ja millega muudetakse määrust (EL) nr 648/2012, (1) eriti selle artikli 132a lõike 4 kolmandat lõiku, ning arvestades järgmist: (1)
Selleks et vältida finantsinstitutsioonide kapitalinõuete põhjendamatut varieeruvust ja et volituste kohast meetodit saaks kasutada olukordades, kus teave on ebapiisav, on vaja kindlaks määrata meetod, mille alusel arvutada investeerimisfondi riskiga kaalutud vara volituste kohase meetodi alusel juhul, kui puuduvad sisendid ei võimalda riskiga kaalutud vara arvutada..
(2)
Kui investeerimisfond sõlmib tuletislepinguid ja tuletisinstrumentide aluspositsioonid või tuletisinstrumentide positsioonide alusrisk ei ole teada, ei saa finantsinstitutsioonid kindlaks määrata riskipositsioonide asenduskulu, seega ei saa ka kindlaks määrata nende riskipositsiooni väärtust.
Sellisel juhul peaksid finantsinstitutsioonid tuginema oma arvutustes tuletisinstrumendi positsiooni tinglikule väärtusele, mis on tavaliselt teada ja mis oleks positsiooni suuruse parim näitaja, andes seega riskipositsiooni ligikaudse väärtuse.
(3)
Kui investeerimisfondi volitus ei välista tuletislepingute sõlmimist, kuid ei sisalda piisavalt teavet, et teha kindlaks, kas aluspositsioon kujutab endast bilansilist või bilansivälist riskipositsiooni, ei saa välistada, et selline riskipositsioon tekkis.
Seepärast on vaja see riskipositsioon investeerimisfondi riskipositsioonide riskiga kaalutud varade arvutamisel arvesse võtta.
(4)
Kui volitus ei sisalda piisavalt teavet sellise positsiooni riskipositsiooni väärtuse kohta, ei saa välistada, et riskipositsiooni väärtus on tuletisinstrumendi positsiooni kogu tinglik väärtus.
(5)
Kui volituses ei täpsustata tuletisinstrumendi positsiooni tinglikku väärtust ja et tagada piisavalt usaldusväärne lähenemisviis, tuleks see summa tuletada tuletisinstrumentide maksimaalsest tinglikust väärtusest, mis on volituse alusel lubatud.
(1) ELT L (176, 27.6.2013, lk 1).